b'\n_START_ARTICLE_\nKaramela (glasbena skupina)\n_START_SECTION_\n1982\xe2\x80\x931990: Ena bolj\xc5\xa1ih jugoslovanskih spremljevalnih skupin\n_START_PARAGRAPH_\nKorenine skupine segajo v konec leta 1981. Marjan Malikovi\xc4\x8d je bil takrat \xc4\x8dlan Faraonov (predhodno tudi \xc4\x8dlan skupin Kameleoni, Srce in September), Jadran Ogrin (predhodno \xc4\x8dlan Kameleonov in Septembra) in Zlati Klun pa sta igrala pri skupini Boomerang. Konec leta 1981 je pri\xc5\xa1lo do ponovne zdru\xc5\xbeitve Kameleonov, ki so takrat snemali svojo prvo LP plo\xc5\xa1\xc4\x8do, Kameleoni. Malikovi\xc4\x8d in Ogrin sta bila \xc4\x8dlana Kameleonov, pri snemanju pa so sodelovali tudi gostje, med katerimi je bil tudi Klun. Naslednje leto se je nato formirala Karamela, katere prvo zasedbo so sestavljali Malikovi\xc4\x8d na kitari, Ogrin na bas kitari in Klun za bobni, mesto klaviaturista pa je zasedel Milan "\xc4\x8ciro" Lon\xc4\x8dina, ki je predtem igral pri Boomerangu in je prav tako sodeloval pri snemanju albuma Kameleoni. Skupine se je zgodaj prijel naziv "superskupina", ker so njeni \xc4\x8dlani predhodno igrali pri \xc5\xa1tevilnih zasedbah kot so Kameleoni, Faraoni, Boomerang, Srce, September, ... Uradni "zunanji" \xc4\x8dlan prve zasedbe je bil tudi slikar Boris Ben\xc4\x8di\xc4\x8d, ki je skrbel za oblikovanje in scenografijo. Skupina je leta 1983 sodelovala z Massimom Savi\xc4\x87em in Josipo Lisac. Od septembra do novembra 1983 je Karamela v Zagrebu, v JM Sound Studiu, snemala njen studijski album Ho\xc4\x87u samo tebe. Lon\xc4\x8dino je nato za klaviaturami zamenjal Grega Forjani\xc4\x8d, med letoma 1984 in 1986 pa je Karamela sodelovala z Janezom Bon\xc4\x8dino Ben\xc4\x8dem, s katerim je posnela singl\xc2\xa0\xc2\xbbSnubec\xc2\xab in igrala na promocijski turneji ob izdaji albuma Ob \xc5\xa1anku. Leta 1986 se je skupini pridru\xc5\xbeil klaviaturist Goran Velikonja, ki je ostal do prve prekinitve leta 1990. Skupina je igrala po vsej Evropi, med drugim je ve\xc4\x8dkrat gostovala tudi v Rusiji._NEWLINE_ 16. oktobra 1987 je skupina z Josipo Lisac nastopila v takrat novi dvorani Cibona, v Zagrebu, kar je bil prvi glasbeni dogodek v tej dvorani. Leta 1987 je Karamela, kot predstavnica Jugoslavije, sodelovala na predhodniku koncerta v podporo Nelsonu Mandeli, ki se je odvil v Pistoii. Istega leta se je Karamela z Vladom \xc5\xa0timcem udele\xc5\xbeila Splitskega festivala in izvedla skladbo\xc2\xa0\xc2\xbbSlobodna je pjesma bez kraja\xc2\xab. Leta 1988 je skupina z Malikovi\xc4\x8devo skladbo\xc2\xa0\xc2\xbb\xc5\xbdelja\xc2\xab\xc2\xa0nastopila na festivalu Va\xc5\xa1 \xc5\xa1lager sezone v Sarajevu. Med letoma 1989 in 1990 je skupina sodelovala z Dadom Topi\xc4\x87em, s katerim je posnela singl\xc2\xa0\xc2\xbbEchoes of Love\xc2\xab in z njim koncertirala po Rusiji. Leta 1989, na predzadnji ruski turneji, je bila Karamela pred podpisom pogodbe z rusko zalo\xc5\xbebo Melodija za izdajo plo\xc5\xa1\xc4\x8de, kjer bi prva naklada zna\xc5\xa1ala 1.000.000 kopij. Skupina je nato pripravila posnetke za album, tik pred zdajci pa je pri\xc5\xa1lo do nesporazumov in se je leta 1990 prvi\xc4\x8d raz\xc5\xa1la.\n_START_SECTION_\n1998\xe2\x80\x932000: Najlep\xc5\xa1a so jutra\n_START_PARAGRAPH_\nLeta 1998 je pri\xc5\xa1lo do obuditve skupine Karamela. Od prve zasedbe sta ostala le Malikovi\xc4\x8d na kitari in Klun za bobni. Ogrin je ta\xc4\x8das igral pri skupini Halo, zato ga je nadomestil bas kitarist Marino Dugaro, ki je pred tem igral v skupinah Platana in Night Jump. V skupino sta pri\xc5\xa1la \xc5\xa1e nekdanji \xc4\x8dlan skupine Bazar, klaviaturist Marino Legovi\xc4\x8d in vokalist skupine Pomaran\xc4\x8da, Boris Krmac. Malikovi\xc4\x8d je takrat izrazil \xc5\xbeeljo po avtorskem izdelku, zato je skupina od\xc5\xa1la v Studio Hendrix in tam posnela album Najlep\xc5\xa1a so jutra. Naslovna skladba albuma, za katero glasbo je prispeval Legovi\xc4\x8d, besedilo pa Drago Mislej, je bila leta 1999 nominirana za Zlatega petelina v kategoriji za najbolj\xc5\xa1o rock skladbo. Leta 1999 so se skupaj s Toma\xc5\xbeem Domiceljem udele\xc5\xbeili festivala MMS, kjer so izvedli skladbo\xc2\xa0\xc2\xbbLeta 2050\xc2\xab. Skupina je spet prekinila z delom leta 2000.\n_START_SECTION_\n2013 in naprej: 2. obuditev\n_START_PARAGRAPH_\n25. maja 2013 se je na koncertu v Discu Planet Tu\xc5\xa1 Koper ponovno formirala skupina Karamela v zasedbi Malikovi\xc4\x8d, Klun, Ogrin in Goran Velikonja. Skupina je kmalu za\xc4\x8dela snemati novo plo\xc5\xa1\xc4\x8do in 29. aprila 2014 izdala prvi singl z albuma,\xc2\xa0\xc2\xbbJaz bi \xc5\xa1e\xc2\xab, za katerega je posnela in na portalu YouTube objavila videospot. Vmes je skupina nastopila na koncertu ob 35. obletnici radijske oddaje \xc5\xa0.T.O.S., kjer je zaigrala skladbi\xc2\xa0\xc2\xbbJaz bi \xc5\xa1e\xc2\xab\xc2\xa0in\xc2\xa0\xc2\xbb\xc5\xbdelja\xc2\xab. Drugi singl z albuma,\xc2\xa0\xc2\xbbPod nebom padajo\xc4\x8dih zvezd\xc2\xab, je skupina izdala 18. septembra 2014. Novi album skupine, Brez strahu, je iz\xc5\xa1el 17. februarja 2017 pri zalo\xc5\xbebi Croatia Records.'